Den danske folkekirkeordning er ikke diskriminerende og heller ikke i strid med menneskerettighederne. Det afgjorde Højesteret mandag, og dermed er landsrettens dom stadfæstet. Højesteret gav ikke en katolik fra Nordjylland, Nathem Koza, medhold i, at det er diskriminerende, at hans nyfødte datter skulle registreres via folkekirken i sommeren 2003. Højesteret mente heller ikke, at det er urimeligt, at katolikken - og også alle andre, der ikke er medlem af folkekirken - via skatten er tvunget til at betale for folkekirkelig forkyndelse gennem aflønningen af biskopper, provster og præster. Sagen var en prøvesag for en gruppe katolikker, der kalder sig "Katolikker for lighed blandt trossamfund i Danmark". /ritzau/

Referat:
Den danske folkekirkeordning er i orden, mener Højesteret, der stadfæster dom i landsretten.